288 विधायकन के सदन में खाली 13 गो विधायक ले के एगो गुंडा, महाराष्ट्र में नंगा नाच कर रहल बा अउर केन्द्र सरकार, जवन कि राज्य में भी सत्ता में बिया, ऊ तमाशा देख रहल बिया। सवाल ई बा कि कायदे से महाराष्ट्र में पड़ल मत के 5 प्रतिशत (कुल 4.5 फीसदी) तक समर्थन हासिल ना कर पइला के बादो 'मनसे' के मन एतना बढ़ गइल बा कि ऊ देश के संप्रभुता आ संविधान के साथ खेलवाड़ कर सकत बा तब जवना दिन ऊ बहुमत में आ जाई ओह दिन ऊ का करी अउर कइसे ‘छानी प होरहा भूँजी' एकर खाली कल्पना कइल जा सकेला।अबू आजमी के साथे आज घटल घटना भविष्य में आवे वाला भारी भूकंप के खाली संकेत भर ह। ध्यान राखीं कि अबू आजमी भोजपुरी में ना हिन्दी में शपथ लेत रहलन ह जवना के देश में राष्ट्रभाषा अउर राजभाषा के दर्जा मिलल बा। एगो अउर बात इहाँ महत्वपूर्ण बा कि मुंबई जहाँ से अबू आजमी सम्मानित विधायक बाड़न ऊ खाली महाराष्ट्र के बपौती ना ह, ऊ एगो मेट्रो शहर ह, आ मेट्रो शहर पर पूरा देश के लोग के हक होला। देश में खाली चार गो शहर दिल्ली, मुंबई, कोलकाता अउर चेन्नई के ई खास दर्जा मिलल बा त एकरा पीछे सबसे बड़ कारण इहे ह कि इहाँ पूरा देश के लोग रहेला अउर कवनो राज्य विशेष में होखला के बादो ई ओकरा से ऊपर होला। एही तर्क से दिल्ली में भोजपुरी में भी शपथ लीहल गइल रहे। बाकिर जब नंगई प उतरे प केहू तुलिए गइल होखे त कइसन नियम आ कइसन कानून?
ओइसे महाराष्ट्र के इतिहास में ई कवनो नया बात नइखे, मुहल्ला स्तर के नेता अपना पहचान के संकट (आइडेंटिटी क्राइसिस) से उबरे खातिर भाषा के इस्तेमाल हथियार के रूप में करत रहल बाड़े स, अउर एह मनसहकू गुंडन के केंद्र सरकार के तरफ से मदद भी मिलत रहल बा। राज ठाकरे एह बात के जानत बा कि अइसन कर के हम चर्चा में आ जाइब अउर सत्ता के करीब तक पहुँच जाइब।
चिंता के बात ई नइखे कि एगो अपराधी अपराध कर रहल बा, ई त ओकर प्रकृतिए ह, चिंताजनक ई बा कि अपना के असांप्रदायिक अउर पंथ निरपेक्ष कहे वाली कांग्रेस पार्टी अउर ओकर पहरूआ लोग एकरा के बढ़ावा दे रहल बाड़े। एही के फायदा उठा के मुहल्ला स्तर के एगो गुंडा जवना के जेल में होखे के चाही ऊ राष्ट्रीय स्तर के नेता कहात बा। एह बात में अब कवनो संदेह नइखे रह गइल कि भारत सरकार खातिर राष्ट्रभाषा हिन्दी एगो शो पीस ह, ई हाथी के देखावे के दाँत ह, खाए खातिर अउर नोचे-खसोटे खातिर त अंग्रेजी रूपी दाँत के प्रयोग 1947 से ही हो रहल बा। अभी तक राष्ट्रभाषा आ राजभाषा कह के एकरा सम्मान के रक्षा कइल जात रहल ह बाकिर अब सरकार एह देखावा के भी जरूरत नइखे समझत अउर चाहत बिया कि कवनो तरीका से एकरा से जल्दी पिंड छूटे। पिछिला 4-5 साल से हिन्दी भाषी लोगन के साथे हो रहल अत्याचार के उपेक्षा एही बात के प्रमाण बा। चिंताजनक बात इहो बा कि राष्ट्रीय संप्रभुता के एह अत्यंत महत्वपूर्ण मुद्दा पर बाकी दल सब के एकजुट होके दबाव बनावे के चाही बाकिर उहो लोग एकर टालमटोल करे ले। आज से करीब डेढ़ साल पहिले जब हम शरद यादवजी से एह सवाल के उठवले रहनी त ऊ ई कह के बात के टाल गइल रहले कि, “कस्बा स्तर के लोगों को आप मीडिया वाले लोग बेवजह तूल दे देते हैं।''
केहू देख सकेला कि एह गुंडन के शह कहाँ से मिल रहल बा। अगर सब पार्टी वाला लोग एकजुट हो के एह मुद्दा के उठा दे त हल निकल सकेला आ दूसर राज्यन के अराजक तत्व सब के एगो कठोर संदेश भी दीहल जा सकेला। बाकिर ई लोग अइसन ना करी। जवना घरी घटना घटी आ 10-20 गो गरीबन के जान जाई ओह घरी ई लोग हू-हा करी, दू चार गो कमेंट दीही आ फेर भुला जाई।
एह बात में कवनो दू राय नइखे कि ई फाँसीवाद ह, एक जमाना में हिटलर इहे कइले रहे, आ भारत में जवना तेजी से ई आ रहल बा ओकर परिणाम बहुत भयानक होखे वाला बा। ध्यान राखे वाला बात बा कि मराठी भाषा हिन्दी, गुजराती, बंगाली जइसन आर्य भाषा ह अउर एकर विकास करीब 1300 साल पहिले ओही संस्कृत से भइल रहे जवना से हिन्दी निकलल बिया। यानी मराठी अउर हिन्दी में कवनो भारी अंतर नइखे, तनी सा कोशिश क के हिन्दी भाषी मराठी अउर मराठीभाषी हिन्दी सीख सकेले। ई तमिल जइसन द्रविड़ियन भाषा ना ह कि बोलला प कुछ बुझइबे ना करे। जब एकही माई के संतान एक दूसरा के एह तरह से विरोध करी त दक्षिण भारत के भाषा के विरोध के संविधान आदि के हवाला दे के रउआ कइसे अउर कब तक रोक सकेनीं ??
एह में दू राय नइखे कि राज ठाकरे जइसन गुंडन के बढ़ावा दे के सरकार देश तोड़े वाली शक्तियन के मजबूती दे रहल बिया अउर जब एक बार ई ताकतवर हो जइहे स त भष्मासुर जइसन देश के खा जइहे स। अभियो समय बा अगर हमनी के सबक ले के सुधर जाइब जा त ठीक बा नाहीं त पाकिस्तान से ले केन्या तक तमाम अइसन देश बाड़े स जवन भाषा के मामला में अदूरदर्शिता के कारण आज खून के आँसू रो रहल बाड़े स।
(लेखक भोजपुरी के एगो उभरत कवि, लेखक आ प्रसिद्ध पत्रिका "द संडे इंडियन" के भोजपुरी संस्करण के वरिष्ठ उप-संपादक हईं।)
bho_Deva bho_Deva bho_Deva bho_Deva bho_Deva bho_Deva bho_Deva